《答丹霞诸兄四章时天老人以海幢主者之席见命遣侍僧走辞作此却寄 其四》
明代·释今无

当头正位绝跻攀，奴隶那能入此间。却似过鸿难寄树，恰如啸虎已忘山。

多时拚定无容说，彻底承当只等閒。般若有锋司杀活，寒光先已夺痴顽。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。